Broj: 711-I-842-M-96/22-02-17

Zagreb, 22. ožujka 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Maria Šabana, vršitelja dužnosti ravnatelja Javne ustanove „Park prirode Velebit“**,za davanjem mišljenja Povjerenstva, na 164. sjednici, održanoj 22. ožujka 2022., daje sljedeće:

**MIŠLJENJE**

1. **Obnašanjem dužnosti vršitelja dužnosti ravnatelja Javne ustanove „Park prirode Velebit“ Mario Šaban obveznik je u smislu odredbe članka 3. stavka 1. podstavka 61. ZSSI/21-a, te je dužan Povjerenstvu podnijeti imovinsku karticu sa stanjem imovine na dan 19. veljače 2022.**
2. **Ukoliko bi obveznik Mario Šaban iskazao namjeru i poduzeo radnje da razriješi okolnost obnašanja dužnosti iz točke I. izreke te istu u primjerenom roku nakon stupanja na snagu ZSSI/21-a (od dana 25. prosinca 2021.) ne bi obnašao, Povjerenstvo bi smatralo da povodom njezina obnašanja nije obveznik te u tom slučaju ne bi bio dužan podnijeti imovinsku karticu.**

Obrazloženje

Zahtjev za davanjem mišljenja Povjerenstva podnio je Mario Šaban**,** vršitelj dužnosti ravnatelja Javne ustanove „Park prirode Velebit“.U knjigama ulazne pošte Povjerenstva zahtjev je zaprimljen 16. veljače 2022. pod poslovnim brojem 711-U-2937-M-96/22-01-2, povodom kojeg se vodi predmet broj M-96/22.

Člankom 3. stavkom 1. podstavkom 61. ZSSI/21-a, propisano je da su ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode obveznici u smislu navedenog Zakona.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U zahtjevu obveznik navodi da su ravnatelji parkova prirode postali obveznici stupanjem ZSSI/21-a na snagu dana 25. prosinca 2021. te da je člankom 43. stavkom 2. Zakona o ustanovama („Narodne novine“, broj 76/93., 29/97., 47/99. i 35/08. i 127/19.) propisano da se vršitelj dužnosti ravnatelja imenuje najduže do godine dana, slijedom čega traži mišljenje Povjerenstva je li i kada je postao obveznik povodom obnašanja dužnosti vršitelja dužnosti ravnatelja Javne ustanove „Park prirode Velebit“ te kada je dužan podnijeti imovinsku karticu.

Zahtjevu za mišljenje priložena je odluka ministra gospodarstva i održivog razvoja od 14. rujna 2021. kojom je imenovan s danom 16. rujna 2021. na navedenu dužnost.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Sukladno članku 59. stavku 3. ZSSI/21-a osobe koje su prvi put postale obveznici podnošenja imovinske kartice stupanjem na snagu toga Zakona dužne su podnijeti imovinske kartice u roku od 30 dana od dana donošenja pravilnika iz stavka 1. istoga članka.

Člankom 37. Zakona o ustanovama propisano je da je ravnatelj voditelj ustanove koji organizira i vodi rad i poslovanje ustanove, predstavlja i zastupa ustanovu, te poduzima sve pravne radnje u ime i za račun ustanove.

Člankom 43. Zakona o ustanovama propisano je da će se natječaj ponoviti, ako se na raspisani natječaj nitko ne prijavi ili nitko od prijavljenih kandidata ne bude izabran, te da će do imenovanja ravnatelja ustanove na temelju ponovljenog natječaja imenovati vršitelj dužnosti ravnatelja ustanove, ali najduže do godinu dana.

Prvenstveno se utvrđuje da je Povjerenstvo na 161. sjednici održanoj 25. veljače 2022. razmatralo predmetni zahtjev Maria Šabana.

Nakon zaprimanja većeg broja identičnih zahtjeva za mišljenjem drugih vršitelja dužnosti ravnatelja ustanova, čiji ravnatelji u trenutku imenovanja, odnosno izbora nisu bili obveznici, već su to postali tijekom obnašanja dužnosti, u svrhu ujednačavanja prakse te određivanja kriterija kada se zatečeni obnašatelji dužnosti smatraju obveznicima, ponovno se pristupilo razmatranju svih zaprimljenih mišljenja u takvim situacijama.

Iako se radi o dužnosti koja se obnaša u kraćem razdoblju, u pravilu do godine dana, Povjerenstvo tumači da vršitelj dužnosti ravnatelja ustanove ima sva prava i ovlasti ravnatelja ustanove imenovanog temeljem provedenog javnog natječaja te da ga se upisuje u nadležni sudski registar kao i ravnatelja ustanove.

Naime, vršitelj dužnosti imenuje se kako bi se osigurao nesmetan kontinuitet u radu ustanovu do imenovanja ravnatelja ustanove po redovitoj proceduri u javnom natječaju, pri čemu ne postoje zakonske zapreke da se ista osoba imenuje za vršitelja dužnosti više od jednom te da istu dužnost obnaša i kroz dulje vremensko razdoblje.

Stoga Povjerenstvo zaključuje da je vršitelj dužnosti ravnatelja ustanove obveznik u smislu odredbe članka 3. stavka 1. podstavka 61. ZSSI/21-a, kojeg obvezuju zabrane i ograničenja propisana tim Zakonom, na istovjetan način na koji se na ravnatelja ustanove koja upravlja zaštićenim područjem prirode primjenjuju odredbe tog Zakona.

S obzirom da je odredbama ZSSI/21-a značajno proširen krug obveznika te da Povjerenstvo obavlja predradnje u svrhu upisa novih obveznika u Registar koji je dužno ustrojiti i voditi, Mario Šaban, kao novi obveznik, dužan je popuniti zahtjev za otvaranje korisničkog računa sa internetske stranice Povjerenstva te ga predati Povjerenstvu.

Obveznik će podnijeti imovinsku karticu sa stanjem imovine na dan 19. veljače 2022., jer je tada proteklo 30 dana od dana donošenja pravilnika iz članka 59. stavka 1. ZSSI/21-a, a istu će podnijeti kada se za to ispune tehničke pretpostavke nakon podnesenog zahtjeva za otvaranje korisničkog računa te unosa u Registar obveznika.

Međutim, Mario Šaban u trenutku imenovanja na dužnost vršitelja dužnosti ravnateljaJavne ustanove „Park prirode Velebit“ nije bio obveznik, već je to postao 25. prosinca 2021., kada je stupio na snagu ZSSI/21, kojim je proširen krug obveznika tako da obuhvaća i ravnatelje ustanova koje upravljaju parkovima prirode.

Stoga se u trenutku prihvaćanja imenovanja na ovu dužnost na njega nisu odnosile obveze, zabrane i ograničenja propisane odredbama prethodnog Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19.), niti je tada mogao znati ili imati razumno očekivanje da će postati obveznik, slijedom čega nije ni pristao da ga obvezuju odredbe ZSSI/21-a.

Ukoliko bi Mario Šaban iskazao namjeru i poduzeo radnje da razriješi okolnost obnašanja dužnosti vršitelja dužnosti ravnatelja Javne ustanove „Park prirode Velebit“ temeljem koje je obveznik (npr. podnošenje ostavke, neprijavljivanje na javni natječaj za izbor ravnatelja u redovnoj proceduri i dr.), koja bi u primjerenom roku nakon stupanja ZSSI/21-a na snagu, odnosno od 25. prosinca 2021. doista bila razriješena, Povjerenstvo ne bi smatralo da je povodom obnašanja dužnosti obveznik, te u tom slučaju ne bi bio dužan podnijeti imovinsku karticu.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Mario Šaban, putem e-mail adrese
2. Objava na internetskoj stranici Povjerenstva
3. Pismohrana